CELEX: 32021D2277
Language: hu
Date: 2021-11-11 00:00:00
Title: A Tanács (EU) 2021/2277 határozata (2021. november 11.) az Európai Unió és a Cook-szigetek kormánya közötti fenntartható halászati partnerségi megállapodás végrehajtásáról szóló jegyzőkönyvnek az Európai Unió nevében történő aláírásáról és az ideiglenes alkalmazásáról

2021.12.28.   
               
               
                  HU
               
               
                  Az Európai Unió Hivatalos Lapja
               
               
                  L 463/1
               
            
         A TANÁCS (EU) 2021/2277 HATÁROZATA
         (2021. november 11.)
         az Európai Unió és a Cook-szigetek kormánya közötti fenntartható halászati partnerségi megállapodás végrehajtásáról szóló jegyzőkönyvnek az Európai Unió nevében történő aláírásáról és az ideiglenes alkalmazásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 43. cikkére, összefüggésben annak 218. cikke (5) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Európai Unió és a Cook-szigetek kormánya közötti fenntartható halászati partnerségi megállapodást (1) (a továbbiakban: a megállapodás) az (EU) 2017/418 tanácsi határozattal (2) kötötték meg, és az 2017. május 10-én hatályba lépett. A megállapodást és a végrehajtásáról szóló jegyzőkönyvet (a továbbiakban: a jelenlegi jegyzőkönyv) 2016. október 14-től ideiglenesen alkalmazzák (3).
                  
               
                     (2)
                  
                  
                     A Tanács 2020. július 7-én felhatalmazta a Bizottságot, hogy tárgyalásokat kezdjen a Cook-szigetek kormányával a megállapodás végrehajtásáról szóló új jegyzőkönyv (a továbbiakban: a jegyzőkönyv) megkötéséről.
                  
               
                     (3)
                  
                  
                     Mivel a tárgyalások még folyamatban voltak, a jelenlegi jegyzőkönyvet egy évvel meghosszabbították, és az 2021. november 13-án jár le (4).
                  
               
                     (4)
                  
                  
                     Az említett tárgyalások sikeresen lezárultak, és a a jegyzőkönyvet 2021. július 28-án parafálták.
                  
               
                     (5)
                  
                  
                     A jegyzőkönyv célja, hogy lehetővé tegye az Unió és a Cook-szigetek kormánya számára a további együttműködést a fenntartható halászati politika előmozdítása és a Cook-szigeteki halászati vizek halászati erőforrásainak felelősségteljes kiaknázása érdekében, összhangban a tengeri biológiai erőforrások megőrzésének az uniós jogban elismert célkitűzésével, valamint hogy lehetővé tegye az uniós hajók számára az említett vizeken folytatott halászatot.
                  
               
                     (6)
                  
                  
                     Tekintettel a Cook-szigetek halászterületein folytatott uniós halászati tevékenységek gazdasági jelentőségére, valamint tekintettel arra, hogy el kell kerülni e tevékenységeknek a jelenlegi jegyzőkönyv lejártával járó megszakítását, a jegyzőkönyvnek a lehető leghamarabb hatályba kell lépnie.
                  
               
                     (7)
                  
                  
                     A jegyzőkönyvet ezért alá kell írni és az aláírásának napjától a hatálybalépéséhez szükséges eljárások befejezéséig ideiglenesen alkalmazni kell.
                  
               
                     (8)
                  
                  
                     Az európai adatvédelmi biztossal az (EU) 2018/1725 európai parlamenti és tanácsi rendelet (5) 42. cikkével összhangban konzultációra került sor, és a biztos 2021. november 3-án véleményt nyilvánított,
                  
               ELFOGADTA EZT A HATÁROZATOT:
         
            1. cikk
            Az Európai Unió és a Cook-szigetek kormánya közötti fenntartható halászati partnerségi megállapodás végrehajtásáról szóló jegyzőkönyvnek (a továbbiakban: a jegyzőkönyv) az Unió nevében történő aláírására a Tanács felhatalmazást ad, figyelemmel a jegyzőkönyv megkötésére (6).
         
         
            2. cikk
            A Tanács elnöke felhatalmazást kap, hogy kijelölje a jegyzőkönyvnek az Unió nevében történő aláírására jogosult személy(eke)t.]
         
         
            3. cikk
            A jegyzőkönyvet az aláírásának napjától (7) a hatálybalépéséhez szükséges eljárások befejezéséig ideiglenesen alkalmazni kell.
         
         
            4. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. november 11-én.
            
               
                  a Tanács részéről
               
               
                  az elnök
               
               Z. POČIVALŠEK
            
         
         
            (1)  HL L 131., 2016.5.20., 3. o.
         
         
            (2)  A Tanács (EU) 2017/418 határozata (2017. február 28.) az Európai Unió és a Cook-szigetek kormánya közötti fenntartható halászati partnerségi megállapodásnak és az ahhoz csatolt végrehajtási jegyzőkönyvnek az Európai Unió nevében történő megkötéséről (HL L 64., 2017.3.10., 1. o.).
         
            (3)  HL L 289., 2016.10.25., 1. o.
         
         
            (4)  HL L 395., 2020.11.25., 1. o.
         
         
            (5)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).
         
            (6)  Lásd e Hivatalos Lap 3. oldalát.
         
            (7)  A jegyzőkönyv ideiglenes alkalmazásának kezdő időpontját a Tanács Főtitkársága az Európai Unió Hivatalos Lapjában teszi közzé.